बच्चों के लिए खुद बनाए खिलौने, खेल-खेल में पढ़ाने से स्कूल में बढ़ी अटेंडेंस; CM ने सराहा
वसुंधरा कुर्रे छत्तीसगढ़ के कोरबा जिले के पाली ब्लॉक के सरईसिंगार में प्राइमरी स्कूल में टीचर हैं। बच्चों को खेल-खिलौनों के माध्यम से पढ़ाना उनका पैशन रहा है।
मैं वसुंधरा कुर्रे छत्तीसगढ़ के कोरबा जिले के पाली ब्लॉक के सरईसिंगार में प्राइमरी स्कूल में टीचर हूं। बच्चों को खेल-खिलौनों के माध्यम से पढ़ाना मेरा पैशन है। मेरा मानना है कि हर खिलौना नवाचार के साथ सीखने और सिखाने की कला है। बच्चा पढ़ाई से ऊबे नहीं, भागे नहीं, बल्कि कुछ ऐसा हो जो खेल-खेल में ही उन्हें सिखा दे। 
ये मैं हूं में पढ़िए मेरी कहानी। 
टीचर को पढ़ाते देख मैंने भी पढ़ाना चाहती थी 
मैं छत्तीसगढ़ के जांजगीर चांपा जिले की रहने वाली हूं। पिता सरकारी नौकरी में थे। मेरी पढ़ाई-लिखाई भी सरकारी स्कूल से ही हुई।
जब स्कूल में थी तब टीचर को पढ़ाते देखती थी तो सोचती थी कि मैं भी एक दिन बड़ी होकर पढ़ाऊंगी। टीचर अपने अंदाज में पढ़ाते तो सारे बच्चे खिलखिला कर हंस पड़ते। कुछ शिक्षक तो ऐसे पढ़ाते कि समझ ही नहीं आता था। हम सब कुढ़ जाते कि कब उनका पीरियड खत्म हो। तब मुझे लगता था कि मैं बच्चों को ऐसे पढ़ाऊंगी कि वो पढ़ाई से भागेंगे नहीं।
14 साल से सरईसिंगार में हूं टीचर 
सरईसिंगार प्राथमिक पाठशाला में 14 साल से टीचर हूं। यहां स्कूल में कक्षा 1 से लेकर कक्षा 5 तक पढ़ाई होती है। स्कूल में अभी 76 बच्चे हैं। लगभग आधे बच्चे आदिवासी समुदाय से हैं और आधे पिछड़े और गरीब परिवारों के हैं।
इन परिवारों के पास इतने पैसे नहीं हैं कि अपने बच्चों को प्राइवेट स्कूलों में भेज सकें। जब मैंने यहां पढ़ाना शुरू किया और पढ़ाई को लेकर अलग-अलग एक्सपेरिमेंट्स शुरू किए तो ये पेरेंट्स बोलने लगे कि अब पैसे हो भी जाएं तो प्राइवेट में बच्चों को नहीं भेजेंगे।
स्टोरी में आगे बढ़ने से पहले पोल पर अपनी राय देते चलिए…
खुद से खिलौने बनाकर पढ़ाना शुरू किया 
बच्चों को पढ़ाने के लिए खुद से खिलौने और कठपुतली बनाना शुरू किया। घर के पुराने कपड़ों को सिलकर अलग-अलग कैरेक्टर के खिलौने बनाती। जो वेतन मिलता है उसका एक हिस्सा इन खिलौनों को बनाने में खर्च कर देती हूं। कभी मिक्की माऊस तो कभी डोरेमन तो कभी छोटा भीम। गुड़ियों के मुखौटे वाली कठपुतलियां बनाती।
ऐसा करके 100 से अधिक खिलौने बनाए। बच्चों को चाल गोटी, रास्ता ढूंंढो, चल रे तुमा बाटे बाट, घोड़ा टाप, लारी लप्पा जैसे खिलौने खूब लुभाते हैं।
कठपुतली के डांस से बच्चे सीखते हैं A, B, C
बच्चों के लिए मैंने कठपुतलियां तैयार की हैं। ये भी मैंने खुद से बनाएं हैं। इन्हें लकड़ी से बनाया है। इन्हें चलाने के लिए तार बंधा रहता है। उंगलियों में तार फंसाकर इन्हें नचाती हूं। इसी क्रम में कठपुतली अल्फाबेट और ककहरा सुनाती है। सवाल भी पूछती है और बच्चे जवाब देते हैं। कमर मटका कर नाचती कठपुतली से बच्चों का खूब मनोरंजन होता है।
स्कूल की दीवारों पर बनाई पेंटिंग 
बच्चे कलर्स से बहुत प्यार करते हैं। पहले स्कूल की दीवारें बिल्कुल सादी थीं। तब मैंने इन्हें कलरफुल बनाने की बात सोची। मुझे खुद पेंटिंग में इंटरेस्ट रहा है। तो अलग-अलग थीम पर पेंटिंग बनाई। इन्हें देखकर बच्चे खूब खुश होते हैं। साथ ही सीखते भी हैं।
गणित और साइंस के कई मॉडल बनाए
इकाई-दहाई हो या जोड़-घटाव, इन सबके लिए मॉडल तैयार किया। मिक्की माऊस का मॉडल बनाकर बच्चों को इकाई-दहाई समझाती हूं।
स्कूल कैंपस में स्केल बनाकर बच्चों को इस पर खड़ी करवाती हूं। बच्चे इस पर कैलकुलेशन करते हैं। कॉपी पर फ्रैक्शन बताने से पहले उन्हें एप्पल को काटकर बताती हूं कि एक टुकड़ा पूरे का कितना भाग है। ऐसा करने पर बच्चे बहुत आसानी से समझ पाते हैं।
छत्तीसगढ़ी भाषा में सुनाती हूं कहानियां 
‘चल जी लईकन। कहानी सुनवये न। मां बाटे बाट के कहानी है जी। एक झन डोकरी रहे, एक ठो बेटी रहे जी। बेटी ससुराल चल गईले, डोकरी सोचते रहे केथन दिन हो गईलके बेटी के देखले…एक दिन रोटी-पीठा बनाकर ले ले। डाहरे-डाहेर चलत गईले। रास्तवा में एक ठो बाघवा मिलले जी…’
इस तरह बच्चों को छत्तीसगढ़ी भाषा में ही कहानी सुनाती हूं। उनके कोर्स में भी जो कहानियां होती हैं उन्हें भी छत्तीसगढ़ भाषा में सुनाती हूं। यह बच्चों को बहुत रोचक लगता है। वे अपने घरों में जो भाषा सुनते हैं वही पाठशाला में भी सुनते हैं।
अनूठी है रेसिंग कार, सीएम ने सराहा 
बच्चों को बचपन से जानना चाहिए कि ट्रैफिक रूल्स क्या होते हैं, सड़क पर गाड़ी चलाते समय क्या सावधानी बरतनी चाहिए। इसके लिए मैंने रेसिंग कार का मॉडल बनाया। बच्चों को रेसिंग कार में मजा आता है। उनके लिए रोड रूट तैयार किया और बताया कि रोमांच के साथ दुर्घटनाओं से कैसे बचें, ये भी जानना जरूरी है। मुख्यमंत्री भूपेश बघेल ने इसकी काफी प्रशंसा की।
नए प्रयोगों से बच्चों का अटेंडेंस बढ़ा 
बच्चे पढ़ाई से बचने के लिए अलग-अलग बहाने बनाते हैं। कई बार बच्चे स्कूल नहीं आते। सरईसिंगार में पशुपालकों के कई परिवार हैं। उनके पेरेंट्स ही बच्चों को स्कूल न भेजकर गाय या भैेंस चराने भेज देते। लेकिन खेल-खिलौनों के जरिए पढ़ाने से बच्चे खुद ही स्कूल आने लगे। वे पेरेंट्स से जिद करते हैं कि उन्हें स्कूल जाना है। इससे स्कूल में बच्चों का अटेंडेंस बढ़ गया। जो बच्चे डेली स्कूल आते हैं वो कभी मिस नहीं करते। पास के गांवों में भी हमारे स्कूल की चर्चा होती है।
रूम टू रीड के लिए मिला अवार्ड
रूम टू रीड कैंपेन स्थानीय भाषा में चलाने पर शिक्षा विभाग की ओर से मुझे अवार्ड मिला था। कैंपेन है बच्चों को छत्तीसगढ़ी भाषा में कविता-कहानियां सुनाना। रायपुर में जवाहरलाल नेहरू राष्ट्रीय शिक्षा समागम में नवाचार प्रयोगों पर जब प्रदर्शनी लगी तो मेरे स्टॉल को सराहना मिली।
इसमें मेरे बनाए तीन खिलौनों को बच्चों को सिखाने के लिए चुना गया है। अब राज्यभर के बच्चों को इस मॉडल से पढ़ाया जा रहा है। रीइमेजनिंग छत्तीसगढ़ प्रोग्राम में मुझे विशेष सम्मान दिया गया। ऐसे कई और राज्य और राष्ट्रीय स्तर पर मुझे सम्मान मिल चुके हैं।
पढ़ाना अपने आप में बड़ा कौशल 
मेरी तरह कई और शिक्षक बच्चों को पढ़ा रहे हैं। मेरा मानना है कि शिक्षक में एक तरह का जुनून होना चाहिए। तभी बच्चों में पढ़ाई को लेकर ललक जगती है। बच्चे खिलौनों से खेलते हैं। लेकिन असल खिलौने तो वह हैं जो आपका मनोरंजन करने के साथ आपको किसी शिक्षक और किताब की तरह ज्ञान की बातें भी सिखाए।